ปรับรูปแบบเดินทางไปทำงานเก็บผลไม้ป่า โดยนายจ้างจัดส่ง แรงงานได้รับความคุ้มครอง สิทธิประโยชน์อย่างเป็นธรรม
นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน เปิดเผยว่า จากการประชุมหารือทิศทางการศึกษาวิเคราะห์กรอบกฎหมายที่เกี่ยวข้องของฟินแลนด์และของไทย โดยมีอธิบดีกรมการจัดหางานและเอกอัครราชทูต ณ กรุงเฮลซิงกิ กระทรวงการต่างประเทศ และคณะ ได้ข้อสรุปว่า ในฤดูกาลเก็บผลไม้ป่าในประเทศฟินแลนด์ปี 2023 หรือปีหน้า กรมการจัดหางาน จะกำหนดให้ผู้ประสานงานในประเทศไทยจดทะเบียนเป็นนิติบุคคลและจัดส่งแรงงานไทยไปทำงานเก็บผลไม้ป่าที่ฟินแลนด์ด้วยวิธีนายจ้างในประเทศพาลูกจ้างไปทำงาน เพื่อพัฒนารูปแบบการเดินทางให้เกิดความยุติธรรมแก่แรงงานไทย ได้รับความคุ้มครอง ตลอดจนสิทธิประโยชน์ต่างๆ ตามสิทธิที่พึงได้รับ โดยจะเร่งผลักดันกำหนดรายจ่ายก่อนเดินทางและค่าใช้จ่ายในต่างประเทศอย่างชัดเจน กำหนดสัญญาจ้างงานให้เป็นธรรมแก่ทุกฝ่าย พร้อมกำหนดมาตรการแจ้งรายชื่อผู้ประกอบการและมาตรการอื่นๆ ที่จำเป็น เช่น โรคระบาด ภัยสงคราม นอกจากนี้ ยังมีการประกันราคาขั้นต่ำของผลไม้ในประเทศฟินแลนด์ การจัดที่พักอาศัยและอาหารที่ถูกหลักสุขอนามัยและการกำหนดโควตาแรงงานที่เหมาะสมในแต่ละฤดูกาลด้านนายไพโรจน์ โชติกเสถียร อธิบดีกรมการจัดหางาน กล่าวว่า การเดินทางไปเก็บผลไม้ป่าในทุกปีจะอยู่ระหว่างเดือนกรกฎาคม – กันยายน สำหรับปีนี้ มีแรงงานไทยเดินทางไปฟินแลนด์ 3,966 คน แบ่งเป็น แรงงานเก็บผลไม้ป่า 3,801 คน และพนักงานสนับสนุน 165 คน ผลจากทอดแบบสอบถาม สำรวจความพึงพอใจ คนงานเก็บผลไม้ป่าในประเทศฟินแลนด์ ฤดูกาลปีนี้ พบว่า มีแรงงานไทยรับรายได้หลังหักค่าใช้จ่าย 100,000 บาทขึ้นไป ร้อยละ 8.15 รับรายได้หลังหักค่าใช้จ่าย 50,001 - 99,999 บาท ร้อยละ 38.55 รับรายได้หลังหักค่าใช้จ่าย 30,000 - 50,000 บาท ร้อยละ 47.61 รับรายได้หลังหักค่าใช้จ่าย ต่ำกว่า 30,000 บาท ร้อยละ 5.69 โดยแรงงานไทยที่มีรายได้ต่ำกว่า 30,000 บาท ส่วนใหญ่เป็นแรงงานไทยที่เดินทางไปเก็บผลไม้ป่าเป็นครั้งแรก